作者:鮑溶
標題:秋暮山中懷李端公益
內容:舊事與日遠，秋花仍舊香。前年繡衣客，此節過此堂。侍臣不自高，笑脫繡衣裳。眠雲有餘態，入鳥不亂行。我恐雲嵐色，損君鞍馬光。君言此何言，且共覆前觴。古人重一笑，買日輕金裝。日盡秉燭遊，千年不能忘。君言此何言，明日皆異鄉。明日非今日，山下道路長。一從山下來，天地再炎涼。此中會難得，夢君馬玄黃。